GREEK SUPREME COURT DECISION

Decision ID: 1570/2024
Decision Number: 1570
Decision Year: 2024
Department: Πολιτικό (Α3)
Court Section: ΤΟ ΔΙΚΑΣΤΗΡΙΟ ΤΟΥ ΑΡΕΙΟΥ ΠΑΓΟΥ Α3' Πολιτικό Τμήμα Συγκροτήθηκε από τους Δικαστές: Αικατερίνη Κρυσταλλίδου, Αντιπρόεδρο Αρείου Πάγου, Χρήστο Κατσιάνη, Στέφανο-Σπυρίδωνα Πανταζόπουλο, Κορνηλία Πανούτσου-Εισηγήτρια και Χρυσούλα Πλατιά, Αρεοπαγίτες. ΣΥΝΕΔΡΙΑΣΕ δημόσια στο ακροατήριό του, στις 23 Οκτωβρίου 2023, με την παρουσία και της Γραμματέως Μ. Σ., για να δικάσει την υπόθεση μεταξύ: Των αναιρεσειουσών: 1)Εταιρεία Περιορισμένης Ευθύνης με την επωνυμία "Λ. & ΣΥΝΕΡΓΑΤΕΣ ΕΠΕ", που εδρεύει στην Αθήνα και εκπροσωπείται νόμιμα, 2)Ετερόρρυθμη Εταιρεία με την επωνυμία "Π. Μ. & ΣΥΝΕΡΓΑΤΕΣ ΣΥΜΒΟΥΛΟΙ ΜΗΧΑΝΙΚΟΙ Ε.Ε.", που εδρεύει στο Χαλάνδρι Αττικής και εκπροσωπείται νόμιμα, 3)Ετερόρρυθμη Εταιρεία με την επωνυμία "Α.Α. & ΣΥΝΕΡΓΑΤΕΣ Ε.Ε.", που εδρεύει στην Αθήνα και εκπροσωπείται νόμιμα, 4)Εταιρεία Περιορισμένης Ευθύνης με την επωνυμία "ΥΠΟΔΟΜΗ - ΣΥΜΒΟΥΛΟΙ ΜΗΧΑΝΙΚΟΙ Ε.Π.Ε.", που εδρεύει στην Αθήνα και εκπροσωπείται νόμιμα, 5)Εταιρεία Περιορισμένης Ευθύνης με την επωνυμία "ΓΑΜΜΑ 4 Ε.Π.Ε. ΣΥΜΒΟΥΛΟΙ ΓΕΩΛΟΓΟΙ - ΜΗΧΑΝΙΚΟΙ", που εδρεύει στην Αθήνα και εκπροσωπείται νόμιμα, 6)Ανώνυμη Εταιρεία με την επωνυμία "SSF INGENIEURE AG", που εδρεύει στο Μόναχο Γερμανίας και διαθέτει υποκατάστημα που εδρεύει στην Αθήνα και εκπροσωπείται νόμιμα. Εκπροσωπήθηκαν από την πληρεξούσια δικηγόρο Άννα Χασάπη με δήλωση κατ' άρθρο 242 παρ. 2 ΚΠολΔ και κατέθεσαν προτάσεις. Της αναιρεσιβλήτου: Ανώνυμη Εταιρεία με την επωνυμία "ΕΡΓΑ Ο.Σ.Ε. Α.Ε.", που εδρεύει στην Αθήνα και εκπροσωπείται νόμιμα, η οποία εκπροσωπήθηκε από τον πληρεξούσιο δικηγόρο της Κωνσταντίνο Χριστοδούλου με δήλωση κατ' άρθρο 242 παρ.2 ΚΠολΔ και κατέθεσε προτάσεις. Η ένδικη διαφορά άρχισε με τις από ...2017 και ...2017 προσφυγές των ήδη αναιρεσειουσών, που κατατέθηκαν στο Πενταμελές Εφετείο Αθηνών και συνεκδικάστηκαν. Εκδόθηκε η ...2018 απόφαση του ίδιου Δικαστηρίου, την αναίρεση της οποίας ζητούν οι αναιρεσείουσες με την από ...2019 αίτησή τους. Με την υπ' αριθμ. ...2023 Πράξη του Αναπληρωτή Προέδρου του Α3' Πολιτικού Τμήματος, ορίστηκε, κατ' εφαρμογή της διάταξης του άρθρου 307 του ΚΠολΔ, η δικάσιμος, που αναφέρεται στην αρχή της παρούσας. Κατά τη συζήτηση της αίτησης αυτής, που εκφωνήθηκε από το πινάκιο, οι διάδικοι παραστάθηκαν, όπως σημειώνεται πιο πάνω.

Judges: Αικατερίνη Κρυσταλλίδου, Αντιπρόεδρο Αρείου Πάγου, Χρήστο Κατσιάνη, Στέφανο-Σπυρίδωνα Πανταζόπουλο, Κορνηλία Πανούτσου-Εισηγήτρια, Χρυσούλα Πλατιά

COURT COMPOSITION AND PROCEEDINGS
ΤΟ ΔΙΚΑΣΤΗΡΙΟ ΤΟΥ ΑΡΕΙΟΥ ΠΑΓΟΥ Α3' Πολιτικό Τμήμα Συγκροτήθηκε από τους Δικαστές: Αικατερίνη Κρυσταλλίδου, Αντιπρόεδρο Αρείου Πάγου, Χρήστο Κατσιάνη, Στέφανο-Σπυρίδωνα Πανταζόπουλο, Κορνηλία Πανούτσου-Εισηγήτρια και Χρυσούλα Πλατιά, Αρεοπαγίτες. ΣΥΝΕΔΡΙΑΣΕ δημόσια στο ακροατήριό του, στις 23 Οκτωβρίου 2023, με την παρουσία και της Γραμματέως Μ. Σ., για να δικάσει την υπόθεση μεταξύ: Των αναιρεσειουσών: 1)Εταιρεία Περιορισμένης Ευθύνης με την επωνυμία "Λ. & ΣΥΝΕΡΓΑΤΕΣ ΕΠΕ", που εδρεύει στην Αθήνα και εκπροσωπείται νόμιμα, 2)Ετερόρρυθμη Εταιρεία με την επωνυμία "Π. Μ. & ΣΥΝΕΡΓΑΤΕΣ ΣΥΜΒΟΥΛΟΙ ΜΗΧΑΝΙΚΟΙ Ε.Ε.", που εδρεύει στο Χαλάνδρι Αττικής και εκπροσωπείται νόμιμα, 3)Ετερόρρυθμη Εταιρεία με την επωνυμία "Α.Α. & ΣΥΝΕΡΓΑΤΕΣ Ε.Ε.", που εδρεύει στην Αθήνα και εκπροσωπείται νόμιμα, 4)Εταιρεία Περιορισμένης Ευθύνης με την επωνυμία "ΥΠΟΔΟΜΗ - ΣΥΜΒΟΥΛΟΙ ΜΗΧΑΝΙΚΟΙ Ε.Π.Ε.", που εδρεύει στην Αθήνα και εκπροσωπείται νόμιμα, 5)Εταιρεία Περιορισμένης Ευθύνης με την επωνυμία "ΓΑΜΜΑ 4 Ε.Π.Ε. ΣΥΜΒΟΥΛΟΙ ΓΕΩΛΟΓΟΙ - ΜΗΧΑΝΙΚΟΙ", που εδρεύει στην Αθήνα και εκπροσωπείται νόμιμα, 6)Ανώνυμη Εταιρεία με την επωνυμία "SSF INGENIEURE AG", που εδρεύει στο Μόναχο Γερμανίας και διαθέτει υποκατάστημα που εδρεύει στην Αθήνα και εκπροσωπείται νόμιμα. Εκπροσωπήθηκαν από την πληρεξούσια δικηγόρο Άννα Χασάπη με δήλωση κατ' άρθρο 242 παρ. 2 ΚΠολΔ και κατέθεσαν προτάσεις. Της αναιρεσιβλήτου: Ανώνυμη Εταιρεία με την επωνυμία "ΕΡΓΑ Ο.Σ.Ε. Α.Ε.", που εδρεύει στην Αθήνα και εκπροσωπείται νόμιμα, η οποία εκπροσωπήθηκε από τον πληρεξούσιο δικηγόρο της Κωνσταντίνο Χριστοδούλου με δήλωση κατ' άρθρο 242 παρ.2 ΚΠολΔ και κατέθεσε προτάσεις. Η ένδικη διαφορά άρχισε με τις από ...2017 και ...2017 προσφυγές των ήδη αναιρεσειουσών, που κατατέθηκαν στο Πενταμελές Εφετείο Αθηνών και συνεκδικάστηκαν. Εκδόθηκε η ...2018 απόφαση του ίδιου Δικαστηρίου, την αναίρεση της οποίας ζητούν οι αναιρεσείουσες με την από ...2019 αίτησή τους. Με την υπ' αριθμ. ...2023 Πράξη του Αναπληρωτή Προέδρου του Α3' Πολιτικού Τμήματος, ορίστηκε, κατ' εφαρμογή της διάταξης του άρθρου 307 του ΚΠολΔ, η δικάσιμος, που αναφέρεται στην αρχή της παρούσας. Κατά τη συζήτηση της αίτησης αυτής, που εκφωνήθηκε από το πινάκιο, οι διάδικοι παραστάθηκαν, όπως σημειώνεται πιο πάνω.

REASONING
ΣΚΕΦΘΗΚΕ ΣΥΜΦΩΝΑ ΜΕ ΤΟ ΝΟΜΟ Με την κρινόμενη από 20.2.2019 αίτηση αναίρεσης, προσβάλλεται η αντιμωλία των διαδίκων εκδοθείσα, κατά την ειδική διαδικασία του άρθρου 13 παρ. 4 και 5 του ν. 1418/1984 (αρθ. 23 παρ. 1 ν.716/1977, 45 παρ. 1 ν. 3316/2005) με αριθμό ...2018 απόφαση του Πενταμελούς Εφετείου Αθηνών. Με την απόφαση αυτή, απορρίφθηκαν ως ουσία αβάσιμες οι συνεκδικασθείσες από 15.3.2017 και από 18.7.2017 προσφυγές των ήδη αναιρεσειουσών (ως μελών της σύμπραξης αναδόχου) με τις οποίες οι τελευταίες επικαλούμενες αιφνίδια λύση της σύμβασης που συνήψαν στις 23.10.2008 με την ήδη αναιρεσίβλητη "ΕΡΓΑ ΟΣΕ ΑΕ", εκ μέρους της τελευταίας, κατά τη διάρκεια εκπόνησης σταδίων της ανατεθείσας μελέτης με αντικείμενο "Μελέτη αναβάθμισης της υφισταμένης σιδηροδρομικής γραμμής Θεσσαλονίκης-Προμαχώνα (ΑΠ 517)" ζήτησαν, μεταξύ άλλων, να αναγνωρισθεί η υποχρέωση της αναιρεσίβλητης "ΟΣΕ ΑΕ" να τους καταβάλει αποζημίωση ίση προς 30% του υπολειπομένου χρηματικού αντικειμένου των υπό εκπόνηση σταδίων. Η αίτηση αναίρεσης ασκήθηκε νομότυπα και εμπρόθεσμα (άρθρ. 552, 553, 556, 558, 564, 566 παρ. 1 ΚΠολΔ), είναι συνεπώς παραδεκτή (άρθρ. 577 παρ. 1 ΚΠολΔ) και πρέπει να ερευνηθεί περαιτέρω ως προς το παραδεκτό και βάσιμο των κατ' ιδίαν λόγων της (άρθρο 577 παρ.3 ΚΠολΔ). 1. Κατά τη διάταξη του άρθρου 1 παρ. 1 του Ν. 1418/1984 "Τα δημόσια έργα είναι έργα υποδομής της χώρας που καλύπτουν βασικές ανάγκες του κοινωνικού συνόλου, συμβάλλουν στην ανάπτυξη των παραγωγικών δυνατοτήτων, στην αύξηση του εθνικού προϊόντος, στην ασφάλεια της χώρας και γενικά αποσκοπούν στην βελτίωση της ποιότητας της ζωής του λαού", κατά δε τη διάταξη της παρ. 3 του αυτού άρθρου "από τεχνική άποψη δημόσια έργα είναι όλα τα έργα που εκτελούν φορείς του δημοσίου τομέα και συνδέονται με οποιονδήποτε τρόπο με το έδαφος, το υπέδαφος ή τον υποθαλάσσιο χώρο, όπως και τα πλωτά τμήματα των τεχνικών έργων. Ως έργο, νοείται κάθε νέα κατασκευή ή επέκταση ή ανακαίνιση ή επισκευή ή συντήρηση και η οικονομικά ή τεχνικά αυτοτελής λειτουργία, καθώς και κάθε σχετική ερευνητική εργασία, που απαιτεί τεχνική γνώση και επέμβαση". Σύμβαση δε για την εκτέλεση δημοσίων έργων είναι η, εξ επαχθούς αιτίας, έγγραφη συμφωνία, που καταρτίζεται μεταξύ του εργοδότη ή του φορέα κατασκευής του έργου και του αναδόχου για την κατασκευή του έργου με το προαναφερόμενο περιεχόμενο (ΑΠ 845/2009). Περαιτέρω, κατά την διάταξη του άρθρου 2 εδ. α' του Ν. 1418/1984 οι διατάξεις του νόμου αυτού εφαρμόζονται σε όλα τα έργα, που προγραμματίζονται και εκτελούνται από τους φορείς που αναφέρονται στην παρ. 1 του άρθρου 14 του Ν. 2190/1994. 2. Στο άρθρο 2 παρ.1 και 2 του ν. 3316/2005 " Ανάθεση και εκτέλεση δημοσίων συμβάσεων εκπόνησης μελετών και παροχής συναφών υπηρεσιών και άλλες διατάξεις", που εξακολουθεί να εφαρμόζεται για τη σύναψη και εκτέλεση συμβάσεων μελετών κατόπιν διαγωνισμών των οποίων η προκήρυξη δημοσιεύτηκε μετά την έναρξη ισχύος του και μέχρι την έναρξη ισχύος του νόμου 4412/2016 (που κατάργησε τον ν. 3316/2005 και έκτοτε ρυθμίζει τις συμβάσεις που προκηρύσσονται μετά την έναρξη ισχύος του -βλ. άρθρο 377 παρ. 1 περ. 40 του νόμου), ορίζονται τα εξής: 'Αρθρο 1 : "Για την εφαρμογή του νόμου αυτού, οι παρακάτω όροι έχουν τις αντίστοιχες έννοιες: 1. "Δημόσια σύμβαση" είναι η έγγραφη σύμβαση εξ επαχθούς αιτίας, η οποία συνάπτεται μεταξύ αναθέτουσας Αρχής της παραγράφου 9 και αναδόχου της παραγράφου 19 και έχει ως αντικείμενο την εκπόνηση μελέτης ή την παροχή λοιπών υπηρεσιών μηχανικού, όπως αυτή ορίζεται στις κείμενες διατάξεις, καθώς και την παροχή υπηρεσιών άλλων ελευθέριων επαγγελμάτων κατά τα οριζόμενα στο άρθρο 2. Οι δημόσιες συμβάσεις του νόμου αυτού διακρίνονται σε συμβάσεις εκπόνησης μελετών και παροχής υπηρεσιών. 2. α) "Μελέτη" είναι το αποτέλεσμα συστηματικής και αναλυτικής επιστημονικής και τεχνικής εργασίας και έρευνας σε συγκεκριμένο απλό ή σύνθετο γνωστικό αντικείμενο, που αποβλέπει ιδίως στην παραγωγή τεχνικού έργου ή στην επέμβαση σε τεχνικό έργο ή αφορά στο σχεδιασμό και την απεικόνιση τεχνικού έργου ή παραγωγικής διαδικασίας ή σε μεθόδους ανάπτυξης και σχεδιασμού του ευρύτερου χώρου. Η μελέτη έχει την έκταση και το βάθος που απαιτείται με τη σύμβαση, απεικονίζεται δε και παραδίδεται στην αναθέτουσα Αρχή με συγκεκριμένη συμφωνημένη μορφή, β) "Σύμβαση παροχής υπηρεσιών" είναι η σύμβαση στην οποία η παροχή του αναδόχου συνίσταται στην προσφορά γνώσεων και ικανοτήτων, με τη διάθεση κυρίως συγκεκριμένου επιστημονικού προσωπικού και άλλων μέσων επί ορισμένου χρόνου, που προσδιορίζεται είτε ημερολογιακά είτε σε συνάρτηση με ορισμένο γεγονός της διαδικασίας παραγωγής έργου...", στο άρθρο 2 ότι: "1. Ο νόμος αυτός ρυθμίζει τη σύναψη και εκτέλεση όλων των δημοσίων συμβάσεων, ανεξαρτήτως αξίας, για την εκπόνηση μελετών και παροχή λοιπών υπηρεσιών μηχανικού και άλλων ελευθερίων επαγγελμάτων των κατηγοριών των μελετών της παραγράφου 2... 2. Οι μελέτες ή και υπηρεσίες επίβλεψης μελετών και έργων, ανάλογα με το αντικείμενο τους, διακρίνονται στις ακόλουθες κατηγορίες: ... (8) Στατικές μελέτες (μελέτες...μεγάλων ή ειδικών τεχνικών έργων), (9) Μηχανολογικές, ηλεκτρολογικές... μελέτες (10) Μέλετες συγκοινωνικών έργων (οδών, σιδηροδρομικών γραμμών...) και κυκλοφοριακές μελέτες ... (13) Μελέτες υδραυλικών έργων.. (16) Μελέτες τοπογραφίας (... κτηματογραφικές και τοπογραφικές)... (20) Γεωλογικές μελέτες και έρευνες (21) Γεωτεχνικές μελέτες και έρευνες." Περαιτέρω, στις διατάξεις των άρθρων 30 (παράγραφος 2), 34 (παράγραφοι 1 και 6 εδ. α) και 36 του παραπάνω νόμου (3316/2005) ορίζονται τα εξής: Άρθρο 30 : Καταβολή της αμοιβής του αναδόχου: "...2. Η κατ' αποκοπήν αμοιβή του σταδίου της προκαταρκτικής μελέτης καταβάλλεται στους αναδόχους του σταδίου αυτού μετά την υποβολή της μελέτης και την παραλαβή της, σύμφωνα με τα οριζόμενα στο άρθρο 6 παρ. 14. Στις περιπτώσεις των λοιπών σταδίων η αμοιβή καταβάλλεται τμηματικά, επί τη βάσει της γενομένης με την οικονομική προσφορά του αναδόχου ανάλυσης της αμοιβής του και κατανέμεται σε προκαταβολή και πληρωμές μετά την υποβολή, την έγκριση και παραλαβή της μελέτης. Ειδικότερα: α) Με την υπογραφή της σύμβασης, καθώς και την εντολή έναρξης κάθε επόμενου σταδίου χορηγείται στον ανάδοχο άτοκη προκαταβολή που ανέρχεται σε ποσοστό (15%) της συμβατικής αμοιβής του σταδίου, έναντι ισόποσης εγγυητικής επιστολής..β) Μετά την παρέλευση του μισού συμβατικού χρόνου εκπόνησης κάθε σταδίου και εφόσον έχει κατά την κρίση της επιβλέπουσας υπηρεσίας εκπονηθεί εργασία ποσοστού μεγαλύτερου του πενήντα τοις εκατό (50%) του υπόψη σταδίου, καταβάλλεται έναντι ισόποσης εγγυητικής επιστολής επιπλέον ποσοστό είκοσι τοις εκατό (20%) της αμοιβής που αντιστοιχεί στο υπόψη στάδιο. γ) Μετά την υποβολή κάθε σταδίου ανά κατηγορία μελέτης, κατόπιν συνοπτικού ελέγχου της πληρότητας και επάρκειας αυτής, καταβάλλεται ανακεφαλαιωτικά ποσοστό εβδομήντα τοις εκατό (70%) της αμοιβής του σταδίου και επιστρέφονται οι εγγυήσεις των προηγούμενων εδαφίων. δ) Εφόσον η μελέτη δεν έχει εγκριθεί μετά την παρέλευση διμήνου από την υποβολή της, καταβάλλεται κατόπιν συνοπτικού ελέγχου επάρκειας αυτής επιπλέον ποσοστό δέκα τοις εκατό (10%). ε) Μετά την έγκριση και προσωρινή παραλαβή κάθε ενδιάμεσου σταδίου ανά κατηγορία μελέτης καταβάλλεται επιπλέον ποσοστό είκοσι της εκατό (20%) της αμοιβής του σταδίου. στ) Μετά την έγκριση του τελικού σταδίου της μελέτης καταβάλλεται επιπλέον ποσοστό δεκαπέντε τοις εκατό (15%) της αμοιβής του τελικού σταδίου ή είκοσι τοις εκατό (20%) με κατάθεση εγγυητικής επιστολής για το επιπλέον πέντε τοις εκατό (5%). ζ) Μετά την τελική παραλαβή της μελέτης καταβάλλεται το υπόλοιπο της αμοιβής ή επιστρέφεται η εγγυητική επιστολή της προηγούμενης περίπτωσης...". Άρθρο 34: Διάλυση της σύμβασης "1. Σε περίπτωση σύμβασης μελέτης που εκπονείται κατά στάδια, ο εργοδότης δικαιούται να διακόψει τις εργασίες της μετά την ολοκλήρωση κάποιου σταδίου και να λύσει τη σύμβαση χωρίς αποζημίωση του αναδόχου, αν τούτο προβλέπεται στη σύμβαση. Δικαιούται επίσης ο εργοδότης να διακόψει την εκπόνηση σταδίου μελέτης με καταβολή αποζημίωσης στον ανάδοχο, κατά την παράγραφο 3 του άρθρου 36....2..3.. 6. Οι συμβάσεις εκπόνησης μελέτης λύονται με την παραλαβή του συμβατικού αντικειμένου, εκτός αν συντρέχει περίπτωση έκπτωσης του αναδόχου ή διάλυσης της σύμβασης είτε με πρωτοβουλία του κυρίου του έργου είτε με πρωτοβουλία του αναδόχου....". Άρθρο 36 : Αποζημίωση αναδόχου σε περίπτωση διάλυσης της σύμβασης "1. Αν η σύμβαση εκπόνησης μελέτης ή παροχής υπηρεσιών διαλυθεί από τον εργοδότη και δεν προβλέπεται διαφορετικά στη σύμβαση, ο ανάδοχος δικαιούται αποζημίωσης η οποία ανέρχεται σε δέκα τοις εκατό (10%) επί της συμβατικής αμοιβής των υπολειπόμενων για την ολοκλήρωσή της σταδίων. 2. Αν η σύμβαση λυθεί από τον εργοδότη κατά την εκπόνηση σταδίου μελέτης, η αποζημίωση του αναδόχου ανέρχεται σε τριάντα (30%) του υπολειπόμενου χρηματικού αντικειμένου του υπό εκπόνηση σταδίου. Ως προς τα επόμενα στάδια εφαρμόζεται η προηγούμενη παράγραφος. Για την αμοιβή των ήδη εκπονηθέντων τμημάτων του σταδίου της μελέτης που διακόπτεται συντάσσεται Π.Κ.Τ.Μ.Ν.Ε. 3. Για την πληρωμή της αποζημίωσης ο ανάδοχος υποβάλλει, μέσα σε ανατρεπτική προθεσμία ενός μηνός από την κοινοποίηση της απόφασης διάλυσης, στη Διευθύνουσα Υπηρεσία αίτηση, με ανάλυση της αποζημίωσης. Η αποζημίωση προσδιορίζεται με πρωτόκολλο καθορισμού τιμής μονάδας νέων εργασιών (Π.Κ.Τ.Μ.Ν.Ε.), που συντάσσεται και εγκρίνεται μέσα σε δύο (2) μήνες από την υποβολή της αίτησης. 4. Οι αποζημιώσεις των προηγούμενων παραγράφων δεν θίγουν την οφειλόμενη αμοιβή για τις εκτελεσθείσες εργασίες ή υπηρεσίες." 3. Η σύμβαση, με την οποία ανατίθεται σε μηχανικό η εκπόνηση μελέτης, φέρει τον χαρακτήρα της μισθώσεως έργου, βάσει της οποίας ο μηχανικός έχει υποχρέωση να εκτελέσει το έργο εκπονώντας την αναληφθείσα μελέτη (ΑΚ 681) και δικαιούται να λάβει τη συμφωνημένη αμοιβή (ΑΚ 694) ή, αν αμοιβή δεν συμφωνήθηκε ή η συμφωνηθείσα είναι μικρότερη της κατά νόμο ελάχιστης, να λάβει την αμοιβή που καθορίζεται από το π.δ. 696/1974 (ΑΠ 772/2022, ΑΠ 362/2020, ΑΠ 819/2019, ΑΠ 783/2017, ΑΠ 82/2016). Στα άρθρα 26, 27, 28, 34 και 55 του π.δ. 696/1974 "Περί αμοιβών μηχανικών δια σύνταξιν μελετών, επίβλεψιν, παραλαβήν κλπ. Συγκοινωνιακών, Υδραυλικών και Κτιριακών Έργων, ως και Τοπογραφικών, Κτηματογραφικών και Χαρτογραφικών Εργασιών και σχετικών τεχνικών προδιαγραφών μελετών" (Α` 301), το οποίο εκδόθηκε κατ' εξουσιοδότηση του άρθρου 59 του από 17.7/16.8.1923 νομοθετικού διατάγματος "περί σχεδίων πόλεων, κωμών και συνοικισμών του Κράτους" (Α' 228), ως ίσχυε - το τελευταίο- μετά την τροποποίηση και συμπλήρωσή του με το ν.δ. 2726/1953 (Α' 325), και τροποποιήθηκε με το άρθρο 52 του π.δ/τος 515/1989, ορίζονται τα εξής: Άρθρο 26. Στάδια Μελέτης. "Τα Στάδια μελέτης, εις ά αναφέρεται το παρόν Κεφάλαιον (περί οδών και τεχνικών έργων) είναι τα κάτωθι: 1. Στάδιον 1ον: Μελέτη αναγνωρίσεως οδού. 2. Στάδιον 2ον: Προμελέτη οδού. 3. Στάδιον 3ον: Οριστική μελέτη οδού, περιλαμβάνουσα την εργασίαν υπαίθρου (μελέτη εφαρμογής) και γραφείου, ή εις περίπτωσιν εκπονήσεως της μελέτης επί υπάρχοντος τοπογραφικού την εργασίαν γραφείου και την μελέτην εφαρμογής. 4. Το κτηματολόγιο της απαλλοτριωτέας για την οδό ζώνης καταλήψεως μπορεί να συνταχθεί μετά την έγκριση της προμελέτης της οδού και πριν την εκπόνηση της οριστικής μελέτης, κατόπιν εντολής του εργοδότου" (η παράγραφος 4 προστέθηκε με το άρθρο 17 του Π.Δ. 515/89- Α' 219).Άρθρο 27. Κατανομή αμοιβής κατά στάδια. "1. Η ολική αμοιβή μελέτης οδού κατανέμεται κατά στάδια, ως κάτωθι: α) Δια την μελέτην αναγνωρίσεως οδού ποσοστόν 10%. β) Δια την προμελέτην ποσοστόν 30%. γ) Δια την οριστικήν μελέτην ποσοστόν 60%.". Άρθρο 28. Τρόπος αμοιβής μελετών τεχνικών έργων οδού. "Η αμοιβή μελετών τεχνικών έργων οδού καθορίζεται, πλην αν αύτη άλλως δι' ειδικών διατάξεων του παρόντος ορίζεται, εις ποσοστά επί τοις εκατόν επί της αξίας των μελετωμένων έργων, είτε αυτοτελώς λαμβανομένων είτε αθροιστικώς κατά τμήματα οδού, αναλόγως της κατηγορίας, εις ήν ταύτα ανήκουν...". Άρθρο 34. Κατανομή αμοιβής κατά στάδια μελέτης τεχνικών έργων οδού. "1. Τα στάδια μελέτης, εις ά αναφέρονται οι αμοιβαί τεχνικών έργων της οδού είναι τα εξής: α) Στάδιον 1ον: Προκαταρκτική επεξεργασία και προγραμματισμός αναγκαιουσών ερευνών. β) Στάδιον 2ον: Προμελέτη. γ) Στάδιον 3ον: Οριστική μελέτη. 2...3. ..4...".Άρθρο 55. Εφαρμογαί μελετών υπό Εργοδότου. "Ο Εργοδότης δια πληρωμής της αμοιβής μελέτης τινός, καθίσταται κύριος αυτής, δυνάμενος να την εφαρμόση εξ ολοκλήρου ή κατά τμήματα οπουδήποτε, οποτεδήποτε και οσασδήποτε φοράς άνευ καταβολής προσθέτου αμοιβής εις τον Μελετητήν υπό την προϋπόθεσιν ότι ουδεμία σχετική πρόσθετος εργασία θέλει ζητηθή από τον Μελετητήν.".4. Περαιτέρω, στις διατάξεις των άρθρων 106, 107 και 123 του ίδιου Π.Δ. ορίζονται τα εξής: Άρθρο 106 "Αι εν τω παρόντι τεχνικαί προδιαγραφαί μελετών, καθορίζουν τους τεχνικούς όρους εκπονήσεως τούτων, δια την συμφώνως προς τα επιτεύγματα της επιστήμης σύνταξίν των παρά του Μελετητού, προς πλήρη αρτιότητα τούτων επί τω τέλει αρτίως τεχνικής και οικονομικής εκτελέσεως των έργων...". Άρθρο 107 "Αι παρούσαι προδιαγραφαί αναφέρονται εις μελέτας: α) Τοπογραφικών, κτηματογραφικών και χαρτογραφικών εργασιών, β) Συγκοινωνιακών έργων εις ά περιλαμβάνονται: βα) Οδοί και τεχνικά έργα αυτών. ββ) Λιμενικά έργα. βγ) Έργα πολιτικών αερολιμένων. βδ) Έργα κυκλοφοριακών κόμβων και αστικών οδών, σημάνσεως και φωτεινής σηματοδοτήσεως οδών. γ) ...".Άρθρο 123 Στάδια μελέτης "1. Αι μελέται οδών και των συναφών προς αυτάς τεχνικών έργων εντάσσονται εις ενιαίαν κατηγορίαν. 2. Η πλήρης μελέτη μιάς οδού διακρίνεται και παραδίδεται υπό του Μελετητού εις κεχωρισμένα στάδια, ως κατωτέρω αναγράφεται: α) Μελέτη σκοπιμότητας (feasibility report). β) Μελέτη αναγνωρίσεως. γ) Προμελέτη. δ) Οριστική Μελέτη μετά του κτηματολογίου αυτής. ε) Προμελέτη των πάσης φύσεως τεχνικών έργων της οδού. στ) Οριστική μελέτη των τεχνικών έργων της οδού. 3. Η λεπτομερής γνώσις της εδαφικής ζώνης διελεύσεως της οδού, προσδιορίζουσα ουσιώδη στοιχεία της μελέτης και κατασκευής ταύτης, είναι δυνατόν να υπαγορεύση παραλλήλως προς τα στάδια των ανωτέρω μελετών όπως εκπονούνται και αι ακόλουθοι ειδικαί μελέται συντασσόμεναι και αμοιβόμεναι ιδιαιτέρως κατά τας οικείας προδιαγραφάς και κώδικας: α) Γεωλογική μελέτη. αα). αβ).β) Εδαφοτεχνική μελέτη..γ) Συμπληρωματική εδαφοτεχνική μελέτη...δ) Εδαφοτεχνική μελέτη για την μελέτην των πάσης φύσεως τεχνικών έργων...ε) Κυκλοφοριακή μελέτη...4. Η πλήρης μελέτη ενός μεμονωμένου τεχνικού έργου διακρίνεται και παραδίδεται υπό του Μελετητού εις κεχωρισμένα στάδια ως κάτωθι: α) Γενική έκθεσις επί των απαιτουμένων τοπογραφικών εργασιών, γεωτεχνικών, υδραυλικών κλπ. πάσης φύσεως ερευνών συμπεριλαμβανομένων και τυχόν αναγκαίων μελετών προς καθορισμόν της οριστικής θέσεως της οδού, δι' ην μελετάται το εν λόγω τεχνικόν έργον. β) Προκαταρκτική Μελέτη μετά μελέτης θεμελιώσεως, ερειδομένης επί των αποτελεσμάτων της εδαφοτεχνικής μελέτης, εξαντλούσα τας υποψηφίας λύσεις. γ) Οριστική μελέτη. 5...". Περαιτέρω το άρθρ. 104 του αυτού ως άνω π.δ/τος (696/1974) ορίζει στην παράγραφο 1 ότι "Η αμοιβή μελέτης καταβάλλεται τμηματικά και με την έγκριση του οικείου σταδίου της μελέτης, ο δε λογαριασμός για την πληρωμή της αμοιβής του μελετητή συντάσσεται από τον μελετητή και υποβάλλεται στην υπηρεσία, η οποία τον ελέγχει, τον διορθώνει, όταν απαιτείται, και τον εγκρίνει μέσα σε ένα μήνα από την υποβολή του", στην παράγραφο 3 ότι "Η πληρωμή εγκριθέντος κατά την παράγραφο 1 του παρόντος άρθρου λογαριασμού πρέπει να συντελείται εντός διμήνου από της εγκρίσεώς του, μετά την πάροδο του οποίου καταβάλλεται αυτοδικαίως ο τόκος υπερημερίας που ισχύει για τις οφειλές γενικά του Δημοσίου" και στην παράγραφο 4 ότι "Για όλες τις περιπτώσεις μελετών .... η αμοιβή της μελέτης καταβάλλεται τμηματικά κατά στάδια... και οι λογαριασμοί συντάσσονται ανακεφαλαιωτικά, δηλαδή περιέχουν το σύνολο του οφειλόμενου μετά τη σύνταξη του λογαριασμού ποσού αμοιβής, αφαιρουμένων των μέχρι τότε σταδιακά καταβληθέντων από τον εργοδότη προηγουμένως ποσών ...". Ειδικότερα η διευθύνουσα υπηρεσία του εργοδότη υποχρεούται μέσα στην οριζόμενη ως άνω προθεσμία του ενός μηνός από την υποβολή σ` αυτή του λογαριασμού για την πληρωμή της αμοιβής του ανάδοχου μελετητή να ελέγξει το λογαριασμό και είτε να τον εγκρίνει, όπως υποβλήθηκε, είτε να αρνηθεί εντελώς την έγκρισή του είτε να προβεί σε διορθώσεις και ακολούθως σε έγκρισή του είτε, αν είναι δυσχερής η διόρθωση, να τον επιστρέψει στον ανάδοχο προς ανασύνταξη και επανυποβολή. Αν η παραπάνω προθεσμία παρέλθει άπρακτη, αν δηλαδή η διευθύνουσα υπηρεσία δεν προβεί σε καμία ενέργεια, ο λογαριασμός θεωρείται ότι εγκρίθηκε αυτοδικαίως και η διευθύνουσα υπηρεσία δεν μπορεί πλέον να τον τροποποιήσει, ακόμη και αν έχει πλημμέλειες (ΣτΕ 865/2011, 989/2011). Κατά την έννοια αυτή η παραπάνω προθεσμία, που συμβάλλει στην γρήγορη περάτωση των δημόσιων έργων, είναι αποκλειστική και η άπρακτη πάροδός της έχει ως περαιτέρω συνέπεια την αυτοδίκαιη υποχρέωση του εργοδότη να καταβάλει στο μελετητή τόκους υπερημερίας (πρβλ. ΑΕΔ 8/2004, ΑΠ 1648/2008, ΑΠ 1451/2006, ΣτΕ 422/2008, 2747/2008, 3615/2008). Από τις προαναφερόμενες διατάξεις, ερμηνευόμενες αυτοτελώς, αλλά και σε συνδυασμό μεταξύ τους, ενόψει και όλου του νομικού πλαισίου στο οποίο εντάσσονται, συνάγονται τα ακόλουθα: 1. Από τις διατάξεις του Προεδρικού Διατάγματος 696/1974 προκύπτει ότι οι μελέτες των τεχνικών έργων εκπονούνται κατά στάδια (συνήθως, προκαταρκτική μελέτη, προμελέτη, οριστική μελέτη και μελέτη εφαρμογής). Ειδικότερα, στις διατάξεις των άρθρων 106 και επ. αυτού, αναφέρονται οι προδιαγραφές κατηγοριών μελετών που απαντώνται με μεγαλύτερη συχνότητα (άρθρο 107 του Π.Δ. - ενδεικτικά, μελέτες τοπογραφικών, κτηματογραφικών, χαρτογραφικών εργασιών, συγκοινωνιακών έργων, υδραυλικών έργων, κτιριακών έργων κλπ.). Στις επιμέρους διατάξεις ορίζονται τα στάδια της μελέτης της εκάστοτε κατηγορίας. Έτσι, π.χ. στις μελέτες οδικών έργων (οδών και των συναφών με αυτές τεχνικών έργων)-(συγκοινωνιακές), όπως είναι οι περιγραφόμενες στο ιστορικό, τα στάδια μελέτης ορίζονται στο άρθρο 123 του Προεδρικού Διατάγματος. Αντίστοιχη πρόβλεψη των επιμέρους σταδίων ανά κατηγορία μελέτης γίνεται στο Προεδρικό Διάταγμα σε όλες τις βασικές κατηγορίες μελετών και έτσι αποσαφηνίζεται η έννοια του "σταδίου" της μελέτης, δεδομένου ότι ο ορισμός του σταδίου δεν περιλαμβάνεται στον νόμο 3316/2005, αλλά προκύπτει από το προγενέστερο και ισχύον νομοθετικό πλαίσιο των προδιαγραφών των μελετών. 2. Στις μελέτες που εκπονούνται κατά στάδια, δύναται κάθε στάδιο μελέτης να ανατεθεί στον ίδιο ή σε διαφορετικό μελετητή. Μεταξύ των σταδίων της μελέτης υπάρχει σχέση αλληλεξάρτησης, δεδομένου ότι όλα τα στάδια της μελέτης υπακούουν σε επιταγές και προβλέψεις ενός ενιαίου τεχνικού και οικονομικού σχεδιασμού του έργου και, συνεπώς κάθε εκπονούμενο στάδιο δεν είναι διακεκριμένο και αυτοτελές, αλλά αποτελεί εξειδίκευση του ενιαίου σχεδιασμού (ΔΕφΑθ 2452/2013, με τις εκεί αναφορές σε ΣτΕ 1021/2012 και 419/2008, ιδίως, ως προς τη σημασία της προμελέτης για τη σύλληψη των βασικών ιδεών που αφορούν στη λειτουργία, τη δομή, τη μορφή, καθώς και τη δαπάνη του συνολικού έργου). 3. Στις περιπτώσεις των μελετών, πλην της προκαταρκτικής μελέτης, για την οποία η κατ' αποκοπήν αμοιβή καταβάλλεται μετά την υποβολή της μελέτης και την παραλαβή της (άρθρο 30 παρ. 2 του ν. 3316/2005 που παραπέμπει στα οριζόμενα στο άρθρο 6 παρ. 14 του ίδιου νόμου) η καταβολή της αμοιβής στον ανάδοχο μελετητή δεν συναρτάται με την παραλαβή της πλήρους μελέτης, αλλά προβλέπεται στον νόμο τμηματική καταβολή και αναλόγως με την πρόοδο της εκπόνησης (πρβλ. γνωμ. ΝΣΚ 213/2004), επί τη βάσει της ανάλυσης της αμοιβής, όπως την έχει προσδιορίσει ο ίδιος ο ανάδοχος με την προσφορά του, κατανεμημένη σε προκαταβολή, ενδιάμεσες πληρωμές και πληρωμές μετά την υποβολή, την έγκριση και παραλαβή της μελέτης. 4. Ειδικότερα, με τις διατάξεις του άρθρου 30 του ν. 3316/2005, αναφορικά με την καταβολή της αμοιβής του αναδόχου, προβλέπεται η καταβολή τμήματος της αμοιβής του σταδίου πριν και κατά την εκπόνησή του (15% και 20%), έναντι εγγύησης και περαιτέρω καταβολή ποσοστού 35% κατά την υποβολή του σταδίου και ποσοστά 10% και 15% μετά την υποβολή, δεδομένου ότι κατά το χρονικό αυτό διάστημα δεν έχει γίνει έλεγχος ενδελεχής της μελέτης και το υπολειπόμενο μέρος της αμοιβής συνιστά ουσιαστικά εγγύηση του αναδόχου ότι θα προβεί απροσχημάτιστα στη διόρθωση των σφαλμάτων και αστοχιών που θα προκύψουν ενδεχομένως κατά τον έλεγχο της μελέτης με σκοπό την έγκρισή της. 5. Η σύμβαση εκπόνησης μελέτης δεν λύεται με την πάροδο των προθεσμιών της σύμβασης, αλλά, μόνο εφόσον παραληφθεί το αντικείμενό της ή συντρέξει νόμιμη περίπτωση πρόωρης λύσης της με έκπτωση του αναδόχου ή με διάλυση της σύμβασης. Έτσι, η διάλυση της σύμβασης μελέτης είναι ένας τρόπος πρόωρης λήξης των εργασιών της, χωρίς να παραδοθεί το τελικό της προϊόν, οπότε και αντιμετωπίζονται από τον νόμο (άρθρο 34 παρ. 1 του ν. 3316/2005 και αντίστοιχα άρθρο 192 παρ. 2 του ν. 4412/2016 με την ίδια διατύπωση) ζητήματα αποζημίωσης του αναδόχου για το μέρος της σύμβασης που δεν εκτέλεσε και εκκαθάρισης της σύμβασης, έτσι ώστε να προσδιοριστεί επακριβώς το εκτελεσθέν μέρος (για το οποίο θα αμειφθεί) και το υπολειπόμενο μέρος, για το οποίο θα αποζημιωθεί. Η διάλυση της σύμβασης οφείλεται είτε σε εντολή του εργοδότη, για την οποία ο νόμος δεν θέτει προϋποθέσεις, ούτε απαιτεί ιδιαίτερη αιτιολόγηση, είτε σε πρωτοβουλία του αναδόχου, η οποία μπορεί να εκδηλωθεί για συγκεκριμένους λόγους που ορίζονται στην παράγραφο 2 του άρθρου 34. Και στις δύο περιπτώσεις ο εργοδότης υφίσταται τις προβλεπόμενες στον νόμο οικονομικές συνέπειες, ήτοι: (α) εφόσον γίνει η διακοπή των εργασιών μετά την ολοκλήρωση κάποιου σταδίου, δηλαδή πρόκειται για διάλυση ως προς τα επόμενα στάδια εκπόνησης της μελέτης, μπορεί να προβλέπεται στη σύμβαση ότι δεν θα οφείλεται αποζημίωση, ενώ, εάν δεν προβλέπεται δικαίωμα λύσης της σύμβασης χωρίς αποζημίωση, τότε οφείλεται αποζημίωση στον ανάδοχο, σύμφωνα με τη διάταξη του άρθρου 36 παρ. 1 του ν. 3316/2005 ( Γνμδ ΝΣΚ Α' Τμήμα 265/2013). (β) Αν η σύμβαση διαλυθεί κατά την εκτέλεση σταδίου της μελέτης, δηλαδή ο εργοδότης διακόπτει την εκπόνηση σταδίου, οφείλεται αποζημίωση για το στάδιο αυτό, κατά τα προβλεπόμενα στο άρθρο 36, σε κάθε περίπτωση, επομένως δεν μπορεί να απαλλαγεί νόμιμα ο εργοδότης από την καταβολή αποζημίωσης, δηλαδή, δεν επιτρέπεται να διακοπεί στάδιο αζημίως για τον εργοδότη. 6. Στο άρθρο 36 του ν. 3316/2005 ρυθμίζεται το ζήτημα της αποζημίωσης που οφείλεται στον ανάδοχο σε περίπτωση διάλυσης της σύμβασης είτε με πρωτοβουλία είτε και με υπαιτιότητα του εργοδότη. Εφόσον, η σύμβαση εκπόνησης μελέτης διαλυθεί και δεν προβλέπεται διαφορετικά από τη σύμβαση, δηλαδή δεν υπάρχει πρόβλεψη περί διάλυσης χωρίς αποζημίωση (παράγραφος 1), για τα επόμενα στάδια της μελέτης η αποζημίωση ανέρχεται σε ποσοστό 10% της αμοιβής των σταδίων αυτών. Εφόσον η σύμβαση διαλυθεί κατά την εκτέλεση σταδίου της μελέτης, ο ανάδοχος δικαιούται, αφενός, την αμοιβή του για τις ήδη εκτελεσθείσες εργασίες του σταδίου (παράγραφος 4), και, αφετέρου, αποζημίωση που ανέρχεται σε ποσοστό 30% των υπολειπομένων εργασιών του σταδίου (παράγραφος 2), για δε τα υπολειπόμενα (τυχόν) για την ολοκλήρωση της μελέτης στάδια και εφόσον δεν προβλέπεται διαφορετικά στη σύμβαση, ο ανάδοχος δικαιούται αποζημίωση ανερχόμενη σε ποσοστό 10% επί της συμβατικής αμοιβής των σταδίων αυτών. Υπό τα δεδομένα αυτά, επί διάλυσης της σύμβασης εκπόνησης της μελέτης, το οφειλόμενο ποσό στον ανάδοχο που έλαβε την εντολή εκπόνησης σταδίου μελέτης, πλην όμως δεν πρόλαβε να την εκπονήσει ή να παραδώσει την εκπονηθείσα μελέτη, συνίσταται (α) στην αμοιβή του για τις ήδη εκτελεσθείσες εργασίες (παράγραφος 4 άρθρου 36) του υπό κρίση σταδίου η αξία των οποίων θα εκτιμηθεί στα πλαίσια της σύνταξης Πρωτοκόλλου Κανονισμού Τιμών Μονάδος Νέων Εργασιών και Συγκριτικού Πίνακα Εργασιών και αφετέρου (β) σε αποζημίωση που ανέρχεται σε ποσοστό 30% του υπολειπόμενου χρηματικού αντικειμένου του υπό εκπόνηση σταδίου, ήτοι των υπολειπομένων εργασιών του (παράγραφος 2 άρθρου 36). Επιπλέον, δικαιούται αποζημίωση η οποία ανέρχεται σε ποσοστό 10% επί της συμβατικής αμοιβής των υπολειπόμενων (τυχόν) για την ολοκλήρωση της μελέτης σταδίων (παράγραφος 1 άρθρου 36), εφόσον δεν προβλέπεται διαφορετικά στη σύμβαση. Κατά τη διάταξη του άρθρου 559 αρ. 1 ΚΠολΔ, αναίρεση επιτρέπεται αν παραβιάστηκε κανόνας του ουσιαστικού δικαίου, στον οποίο περιλαμβάνονται και οι ερμηνευτικοί κανόνες των δικαιοπραξιών. Ο κανόνας δικαίου παραβιάζεται αν δεν εφαρμοστεί ενώ συντρέχουν οι πραγματικές προϋποθέσεις για την εφαρμογή του ή αν εφαρμοστεί, ενώ δεν συντρέχουν οι προϋποθέσεις αυτές, καθώς και αν εφαρμοστεί εσφαλμένα, η δε παραβίαση εκδηλώνεται είτε με ψευδή ερμηνεία, είτε με κακή εφαρμογή, δηλαδή με εσφαλμένη υπαγωγή (ΟλΑΠ 7/2006). Με το λόγο αυτό ελέγχονται τα σφάλματα του δικαστηρίου κατά την εκτίμηση του νόμω βάσιμου της αγωγής ή των ισχυρισμών των διαδίκων, καθώς και τα νομικά σφάλματα κατά την έρευνα της ουσίας της διαφοράς. Ελέγχεται, δηλαδή, αν η αγωγή, ένσταση κλπ, ορθώς απορρίφθηκε ως μη νόμιμη ή αν, κατά παράβαση κανόνα ουσιαστικού δικαίου, έγινε δεκτή ως νόμιμη ή απορρίφθηκε ή έγινε δεκτή κατ’ ουσία (ΟλΑΠ 27/1998). Στην περίπτωση, που το δικαστήριο έκρινε κατ’ ουσία την υπόθεση, η παράβαση κανόνα ουσιαστικού δικαίου κρίνεται ενόψει των πραγματικών περιστατικών, που ανελέγκτως δέχθηκε ότι αποδείχθηκαν το δικαστήριο της ουσίας και της υπαγωγής αυτών στο νόμο και ιδρύεται ο λόγος αυτός αναίρεσης αν οι πραγματικές παραδοχές της απόφασης καθιστούν εμφανή την παράβαση. Τούτο συμβαίνει, όταν το δικαστήριο εφάρμοσε το νόμο, παρότι τα πραγματικά περιστατικά, που δέχθηκε ότι αποδείχθηκαν, δεν ήταν αρκετά για την εφαρμογή του ή δεν εφάρμοσε το νόμο, παρότι, τα πραγματικά περιστατικά που δέχθηκε, αρκούσαν για την εφαρμογή του, καθώς και όταν προέβη σε εσφαλμένη υπαγωγή των πραγματικών περιστατικών σε διάταξη, στο πραγματικό της οποίας αυτά δεν υπάγονται (ΟλΑΠ 7/2006). Στην προκειμένη περίπτωση, το Πενταμελές Εφετείο Αθηνών με την προσβαλλόμενη απόφασή του, δέχθηκε, μετά από συνεκτίμηση των αποδεικτικών στοιχείων που αναφέρει, κατά το ενδιαφέρον τον αναιρετικό έλεγχο μέρος , και κατ'επιτρεπτή επισκόπηση των διαδικαστικών εγγράφων (αρθ. 561 παρ. 2 ΚΠολΔ) τα εξής: Δυνάμει της με αριθμό ...2008 σύμβασης που καταρτίστηκε στην Αθήνα η καθής οι προσφυγές και εναγόμενη " ΕΡΓΑ ΟΣΕ ΑΕ" ανέθεσε στους προσφεύγοντες-ενάγοντες, οι οποίοι είχαν συμπήξει σύμπραξη μελετητικών γραφείων, την μελέτη "Μελέτη αναβάθμισης της υφισταμένης σιδηροδρομικής γραμμής Θεσσαλονίκης-Προμαχώνα (Α.Π. 517). Το συμβατικό τίμημα (αμοιβή) ορίστηκε στο ποσό των 3.352.817 ευρώ, μη συμπεριλαμβανομένου ΦΠΑ, ο οποίος βαρύνει την "ΕΡΓΑ ΟΣΕ ΑΕ". Η Σύμβαση περιελάμβανε ως αντικείμενο: α) τοπογραφικές μελέτες, με αμοιβή 600.117,60 ευρώ, β) συγκοινωνιακές μελέτες με αμοιβή 550.293, 72 ευρώ, γ) υδραυλικές μελέτες με αμοιβή 630.039,14 ευρώ, δ) γεωτεχνικές μελέτες και έρευνες με αμοιβή 975.257,91 ευρώ ...ε) γεωλογικές μελέτες, με αμοιβή 185.589,90 ευρώ, στ) στατικές μελέτες με αμοιβή 915.192,47 ευρώ, ζ) Η/Μ μελέτες, με αμοιβή 16.800 ευρώ, η) περιβαλλοντικές μελέτες με αμοιβή 119.639,29 ευρώ και θ) τεύχη δημοπράτησης (συγκοινωνιακά, υδραυλικά, τεχνικά και Η/Μ) με αμοιβή 168.986,03 ευρώ. Παράλληλα με τη σύμβαση υπεγράφη η Α.Δ. 517 συγγραφή υποχρεώσεων (Σ.Υ.) η οποία αποτέλεσε αναπόσπαστο μέρος της σύμβασης και δέσμευε τα συμβαλλόμενα μέρη (όρος 9 της σύμβασης) καθώς και τα επίσης δεσμευτικά για τα μέρη α) ΠΡΟΣΑΡΤΗΜΑ Α Τεύχος προεκτιμώμενης Αμοιβής και β) Τεύχος τεχνικών δεδομένων Α.Δ. 517. Σύμφωνα με τη συγγραφή υποχρεώσεων : " Ο εργοδότης (καθής οι προσφυγές και εναγόμενη "ΕΡΓΑ ΟΣΕ ΑΕ") μπορεί να μειώσει το συμβατικό αντικείμενο χωρίς αποζημίωση ( η γραφή με έντονα στοιχεία υπάρχει στο συμβατικό κείμενο) με διάλυση της συμβάσεως για τα απομένοντα στάδια κατά το άρθρο 34 παρ. 1 του ν. 3316/2005. Για την άσκηση του δικαιώματος αυτού απευθύνει γραπτή εντολή προς τον ανάδοχο (προσφεύγουσα-ενάγουσα-σύμπραξη μελετητικών γραφείων). Στη περίπτωση αυτή, οι επιπτώσεις της διαλύσεως αντιμετωπίζονται από τις διατάξεις των άρθρων 34-36 του ν. 3316/2005. Επίσης μπορεί ο εργοδότης να διαλύσει την σύμβαση και κατά την εκπόνηση σταδίου μελέτης, ευθυνόμενος σε πληρωμή αποζημιώσεως, η οποία υπολογίζεται κατά την παρ. 2 του άρθρου 36 του νόμου [παραγρ. 4.2.3. του άρθρου 4 της συγγραφής υποχρεώσεων υπό τον τίτλο " ΑΜΟΙΒΗ-ΚΡΑΤΗΣΕΙΣ"] , " Ο εργοδότης (=καθης οι προσφυγές- εναγόμενη "ΕΡΓΑ ΟΣΕ ΑΕ") δικαιούται να λύσει την σύμβαση μετά την ολοκλήρωση κάποιου σταδίου της μελέτης, χωρίς αποζημίωση [ η γραφή με έντονα στοιχεία υπάρχει στο συμβατικό κείμενο] του αναδόχου ( = προσφεύγουσας- ενάγουσας σύμπραξης μελετητικών γραφείων)", " Ο εργοδότης δικαιούται να διακόψει την εκτέλεση της συμβάσεως κατά την διάρκεια εκπόνησης κάποιου σταδίου της μελέτης και να προβεί στην διάλυσή της, με καταβολή αποζημιώσεως στον ανάδοχο, που ισούται με το 30% της υπολειπόμενης αμοιβής του υπό εκπόνηση σταδίου (υποπαράγραφοι αντίστοιχα 11.2.1 και 11.2.2 της παραγράφου 11.2 , υπό τον τίτλο "Διάλυση της Συμβάσεως" του άρθρου 11 της συγγραφής υποχρεώσεων υπό τον τίτλο "ΔΙΑΤΑΞΕΙΣ ΣΧΕΤΙΚΕΣ ΜΕ ΤΗΝ ΠΑΡΑΚΟΛΟΥΘΗΣΗ ΤΗΣ ΣΥΜΒΑΣΗΣ". Οι ανωτέρω δεσμευτικές για τα μέρη προβλέψεις της συγγραφής υποχρεώσεων παραπέμπουν στις ρυθμίσεις των άρθρων 34 και 36 του ν. 3316/2005 για το ζήτημα της διάλυσης της σύμβασης, επαναλαμβάνοντας αυτές και καθιστώντας τες συμβατικό περιεχόμενο. Κρίσιμη συνεπώς, είναι η έννοια του σταδίου μελέτης για τον καθορισμό των δικαιωμάτων των μερών σε περίπτωση λύσης της σύμβασης, όπως αυτή (έννοια) προβλέπεται από τα άρθρα 34 και 36 του ν. 3316/2005. Η εργοδότρια " ΕΡΓΑ ΟΣΕ ΑΕ" με τη με αριθμό 3621 απόφαση του Διοικητικού της Συμβουλίου, που ελήφθη κατά την συνεδρίαση με αριθμό ...2016, αποφάσισε ομόφωνα την διακοπή της εκπονούμενης μελέτης και τη λύση της σχετικής με αριθμό 517/2008 σύμβασης "σύμφωνα με το άρθρο 34 παρ. 1 του ν. 3316/2005 και το άρθρο 11 παρ. 11.2.1 της συγγραφής υποχρεώσεων της ανωτέρω σύμβασης", όπως διαλαμβάνει ρητά, ήτοι χωρίς αποζημίωση της αναδόχου προσφεύγουσας-ενάγουσας σύμπραξης μελετητικών γραφείων. Ερευνητέο επομένως, τυγχάνει για την ουσιαστική κρίση των προσφυγών -αγωγών εάν η καταγγελία (λύση-διάλυση) της σύμβασης χώρησε κατά τη διάρκεια εκπόνησης κάποιου σταδίου ή όχι, οπότε στην μεν πρώτη περίπτωση οφείλεται αποζημίωση του μελετητή-αναδόχου ύψους 30% του υπολειπομένου χρηματικού αντικειμένου του υπό εκπόνηση σταδίου, ενώ στη δεύτερη περίπτωση δεν οφείλεται αποζημίωση. Στο δικόγραφο της από 18.7.2017 ... αγωγής προβάλλονται οι εξής αξιώσεις ανά κατηγορία μελετών: Δ 1) ποσό 49.053, 53 ευρώ που αντιστοιχεί στην κτηματογράφηση ως μέρος της τοπογραφικής μελέτης με την αιτιολογία ότι από την τοπογραφική μελέτη έχει εκπονηθεί το τμήμα " αποτυπώσεις" και η διάλυση της σύμβασης έγινε εν μέσω σταδίου, αφού η κτηματογράφηση δεν έχει εκπονηθεί. Σύμφωνα με τα προεκτεθέντα ανωτέρω στην υπό στοιχείο ΙΙ μείζονα σκέψη ( στην οποία διαλαμβάνεται ορισμός του σταδίου ως "το διακεκριμένο εκείνο τμήμα της μελέτης που εμφανίζει αυτοτέλεια σε σχέση με την υπόλοιπη μελέτη, και η οποία (αυτοτέλεια) προσδιορίζεται με κριτήρια συγκεκριμένα ανά υπό κρίση περίπτωση που ανάγονται (σωρευτικά ή διαζευκτικά): 1. Στο αντικείμενο του τμήματος της μελέτης που μπορεί να διακρίνεται από την υπόλοιπη μελέτη, είτε από άποψη τεχνική , είτε από άποψη διακριτού επί μέρους έργου για το οποίο απαιτείται η μελέτη, είτε από άποψη αναγκαιότητας και 2. Στον τρόπο υπολογισμού της αμοιβής του αναδόχου, με την συμβατική πρόβλεψη αμοιβής για το επί μέρους τμήμα της μελέτης, που η αμοιβή αυτή αφορά. Η αυτοτέλεια κάποιου σταδίου δεν αναιρεί την αυτονόητη επισήμανση ότι μεταξύ των σταδίων της μελέτης υπάρχει σχέση αλληλεξάρτησης, δεδομένου ότι όλα τα σχέδια της μελέτης υπακούουν σε επιταγές και προβλέψεις ενός ενιαίου σχεδιασμού του έργου και συνεπώς κάθε εκπονούμενο στάδιο αποτελεί εξειδίκευση του ενιαίου σχεδιασμού" ) το σχετικό κονδύλιο πιθανολογείται ουσιαστικά αβάσιμο και ως εκ τούτου απορριπτέο. Η κτηματογράφηση αποτελεί αυτοτελές (διακεκριμένο) τμήμα της τοπογραφικής μελέτης που διακρίνεται : α) από άποψη αντικειμένου (αναγκαιότητας) εφόσον διενεργείται μόνον όταν απαιτούνται απαλλοτριώσεις (εγκύκλιος ...2005) που εκδόθηκε κατ' εξουσιοδότηση των διατάξεων του ν. 3316/2005 , φάση 3η αρ. 3.1) δεδομένου ότι η κτηματογράφηση είναι αναγκαία για τη σύνταξη των κτηματολογικών στοιχείων της αναγκαστικής απαλλοτρίωσης (κτηματολογικός πίνακας και κτηματολογικό διάγραμμα) που απαιτούνται για την έκδοση της απόφασης κήρυξης της αναγκαστικής απαλλοτρίωσης (άρθρο 3 ν. 2882/2001 "Κώδικας Αναγκαστικών Απαλλοτριώσεων Ακινήτων"), εν προκειμένω όμως, δεν ορίστηκε ζώνη απαλλοτρίωσης, β) από άποψη αμοιβής δεδομένου ότι για την κτηματογράφηση προβλέφθηκε, στο δεσμευτικό για τα μέρη ΠΡΟΣΑΡΤΗΜΑ Α -Τεύχος Προεκτιμώμενης Αμοιβής, αμοιβή διακριτά για την κτηματογράφηση .. Συνεπώς, εφόσον η σύμβαση δεν καταγγέλθηκε-λύθηκε κατά την εκπόνηση σταδίου της τοπογραφικής μελέτης, δεν οφείλεται αποζημίωση. Δ2) ποσό 93.923,55 ευρώ που αντιστοιχεί σε μη εκτελεσθείσες εργασίες της οριστικής μελέτης λόγω διάλυσης της σύμβασης εν μέσω σταδίου-φάσης 4 της συγκοινωνιακής μελέτης. Σύμφωνα με τα προεκτεθέντα ανωτέρω στην υπό στοιχείο ΙΙ μείζονα σκέψη το σχετικό κονδύλιο πιθανολογείται ουσιαστικά αβάσιμο και ως εκ τούτου απορριπτέο. Όπως προκύπτει από το Τεύχος Τεχνικών Δεδομένων Α.Δ. 517 η συγκοινωνιακή μελέτη θα εκπονείτο σε δύο φάσεις, ήτοι στη φάση της προμελέτης και στη φάση της οριστικής μελέτης. Οι εκπονηθείσες συγκοινωνιακές μελέτες είναι η προμελέτη χάραξης της κύριας σιδηροδρομικής γραμμής και αποκατάστασης του οδικού δικτύου και η μελέτη ορισμένων τμηματικών παραλλαγών της χάραξης κατά τη φάση κατασκευής των τεχνικών έργων. Οι παραλλαγές της χάραξης, ως προς τις οποίες ζητείται η καταβολή αποζημίωσης, δεν σχετίζονται με την οριστική συγκοινωνιακή μελέτη, όπως διαλαμβάνουν οι προσφεύγουσες-ενάγουσες και τις θεωρούν στάδιο αυτής, αλλά αποτελούν αυτοτελές (διακεκριμένο) τμήμα που συνοδεύει την προμελέτη και διακρίνονται : α) από άποψη αντικειμένου (επιμέρους διακριτό έργο για το οποίο απαιτείται η μελέτη) εφόσον αφορούν διακριτές (τοπικά) περιπτώσεις χάραξης της σιδηροδρομικής γραμμής (βλ. το Τεύχος Τεχνικών Δεδομένων Α.Δ. 517-ΣΥΓΚΟΙΝΩΝΙΑΚΕΣ ΜΕΛΕΤΕΣ), β) από άποψη αμοιβής, δεδομένου ότι η αμοιβή των προσωρινών παραλλαγών διακρίνεται από την αμοιβή για την οριστική μελέτη (βλ. το ΠΡΟΣΑΡΤΗΜΑ Α, στοιχείο άρθρου "Α.2 ΑΜΟΙΒΗ ΠΡΟΣΩΡΙΝΩΝ ΠΑΡΑΛΛΑΓΩΝ ΤΗΣ Υ.Γ.Σ." κατ' αντιδιαστολή με στοιχείο άρθρου "ΑΜΟΙΒΗ ΟΡΙΣΤΙΚΗΣ ΜΕΛΕΤΗΣ". Συνεπώς, εφόσον η σύμβαση δεν καταγγέλθηκε-λύθηκε κατά την εκπόνηση σταδίου της συγκοινωνιακής μελέτης, δεν οφείλεται αποζημίωση... (ακολουθεί παράθεση των αιτουμένων κονδυλίων, και απόρριψή τους ως αβασίμων κατ' ουσίαν. με βάση τα ανωτέρω κριτήρια (αντικείμενο και αμοιβή) έως εργασία υπό στοιχείο Δ 10).... Ως εκ τούτου, δεν οφείλεται αποζημίωση για τη λύση της σύμβασης, εφόσον αυτή δεν έλαβε χώρα κατά τη διάρκεια εκπόνησης κάποιου σταδίου μελέτης..". 'Ετσι που έκρινε το Εφετείο και απέρριψε ως ουσιαστικά αβάσιμες, στο σύνολό τους, αμφότερες τις προσφυγές των αναιρεσειουσών, παραβίασε με εσφαλμένη ερμηνεία και εφαρμογή τις ρητώς μνημονευόμενες στην προσβαλλομένη, ουσιαστικού δικαίου διατάξεις των άρθρων 34 και 36 του ν. 3316/2005, καθόσον, προκειμένου να αποφανθεί για το ζήτημα του καθορισμού του δικαιώματος της αναδόχου (σύμπραξης αναιρεσειουσών τεχνικών εταιρειών) να λάβει αποζημίωση, εξ αιτίας της πρόωρης λύσης της σύμβασης που συνήψε με την αναιρεσίβλητη "ΕΡΓΑ ΟΣΕ ΑΕ", αναλόγως του κατά πόσον αυτή (λύση) επήλθε μετά την ολοκλήρωση κάποιου "σταδίου" μελέτης, ή κατά την διάρκεια εκπόνησης αυτού, και λαμβανομένου υπόψη του ότι, ως αναλυτικώς προεκτέθηκε, στη πρώτη περίπτωση, η σύμβαση λύεται αζημίως για την εργοδότιδα- αναιρεσίβλητη, ενώ στη δεύτερη περίπτωση, οφείλεται στην ανάδοχο αποζημίωση ίση προς ποσοστό 30% του υπολειπομένου χρηματικού αντικειμένου (αμοιβής) του υπό εκπόνηση σταδίου, προσδιόρισε, σύμφωνα με τις παραδοχές της προσβαλλομένης, την έννοια του "σταδίου" μελέτης ως προβλεπόμενη από τον νόμο και δη τα άρθρα 34 και 36 του ν. 3316/2005 ("... όπως αυτή (έννοια) προβλέπεται από τα άρθρα 34 και 36 του ν. 3316/2005") , και τούτο παρόλο που η έννοια του "σταδίου" στις περιπτώσεις σύμβασης ανάθεσης εκπόνησης μελέτης, που εκτελείται κατά στάδια (προμελέτη, οριστική μελέτη, μελέτη εφαρμογής και λοιπά ειδικότερα στάδια, εξειδικευόμενα στις σχετικές κατ'εξουσιοδότηση νόμων εκδοθείσες ΚΥΑ και εγκυκλίους) ουδόλως καθορίζεται στις παραπάνω διατάξεις, κάνοντας επί πλέον, αυθαιρέτως, χρήση δύο συγκεκριμένων κριτηρίων για τον προσδιορισμό της αυτοτέλειας εκάστου σταδίου (διαζευκτικά ή σωρευτικά) και συγκεκριμένα, (α) του αντικειμένου του τμήματος της μελέτης διακριτέου από άποψη τεχνική ή άποψη αναγκαιότητας και (β) του τρόπου υπολογισμού της αμοιβής του αναδόχου, ως δήθεν προκύπτοντα από τις παραπάνω διατάξεις. Επομένως, ο εκ του άρθρου 559 αρ.1 ΚΠολΔ λόγος του αναιρετηρίου, με τον οποίο καταλογίζεται στο Εφετείο η ανωτέρω πλημμέλεια είναι βάσιμος και πρέπει να αναιρεθεί η προσβαλλόμενη απόφαση κατά το μέρος που αφορά την απόρριψη της κύριας βάσης των προσφυγών. Κατά τη διάταξη του άρθρου 219 παρ. 1 ΚΠολΔ "Αγωγή υπό αίρεση δεν επιτρέπεται, μπορεί όμως ο ενάγων για την περίπτωση που απορριφθεί η πρώτη βάση ή αίτηση της αγωγής να τη στηρίξει σε άλλη βάση ή να υποβάλλει άλλη αίτηση, που στηρίζεται στην ίδια ή σε άλλη βάση". Από τη διάταξη αυτή προκύπτει ότι, το δικαστήριο δικαιούται να δικάσει τις, υπό την αίρεση της απόρριψης άλλης βάσης ή αιτήματος, προβαλλόμενες βάσεις της αγωγής ή αιτήματα, μόνο μετά από την πλήρωση της αίρεσης, δηλαδή, την απόρριψη της προηγούμενης βάσης ή αιτήματος. Εξάλλου, κατά το άρθρο 579 παρ 1 ΚΠολΔ: "Αν αναιρεθεί η απόφαση, οι διάδικοι επανέρχονται στην κατάσταση που υπήρχε πριν από την απόφαση που αναιρέθηκε και η διαδικασία πριν από την απόφαση αυτή ακυρώνεται μόνο εφόσον στηρίζεται στην παράβαση για την οποία έγινε δεκτή η αναίρεση. Κάθε απόφαση που στηρίζεται σ' αυτήν που αναιρέθηκε αναιρείται, εφόσον οι λόγοι της αναίρεσης αναφέρονται και σ' αυτήν". Εκ τούτων προκύπτει, ότι μετά την αναίρεση απόφασης για διάταξή της, με την οποία απορρίφθηκε μία βάση της αγωγής, η απόφαση που εκδόθηκε επί άλλης επικουρικής βάσης, είναι συναναιρετέα, διότι στηρίζεται στην πλήρωση της αίρεσης της πρώτης, η οποία ανατρέπεται με την αναίρεση (ΑΠ 1625/2014, ΑΠ 42/2010 , ΑΠ 568/2001, ΑΠ 1145/2005, ΑΠ 1608/1991, ΑΠ 580/1987). Ενόψει αυτών, στην προκειμένη περίπτωση, που πρόκειται περί αγωγής με δύο βάσεις (κύρια και επικουρική) εφόσον η προσβαλλόμενη απόφαση του Εφετείου είναι αναιρετέα κατά τις διατάξεις της που αφορούν την κύρια βάση της αγωγής, τη στηριζόμενη στις διατάξεις των άρθρων 34,36 του ν. 3316/2005, η αναίρεση επεκτείνεται κατ' ανάγκη και στην επικουρική βάση, και πρέπει να συναναιρεθεί η προσβαλλόμενη εφετειακή απόφαση ως προς την απορριφθείσα ως μη νόμιμη διάταξή της που αφορά την επικουρική βάση της αγωγής εκ των άρθρων 120 επ. του π.δ. 696/1974, αφού η επικουρική αυτή βάση στηρίζεται στην πλήρωση της αίρεσης της απόρριψης της κυρίας βάσης της αγωγής, η οποία όμως ανατρέπεται με την ως προς αυτήν αναίρεση της απόφασης και ως προς την απόρριψη αυτή και οι διάδικοι επανέρχονται στην κατάσταση που υπήρχε πριν από την απόφαση που αναιρέθηκε κατ' άρθρο 579 παρ. 1 ΚΠολΔ. Κατόπιν αυτών παρέλκει η εξέταση του λόγου αναίρεσης που αφορά τη βάση αυτή της αγωγής. Συνεπώς προς τα ανωτέρω, και λόγω της αναιρετικής εμβέλειας του παραπάνω λόγου αναίρεσης (αρ. 1 άρθρου 559 ΚΠολΔ) παρέλκει η έρευνα των λοιπών λόγων, και πρέπει, σύμφωνα με το άρθρο 580 παρ. 3 εδ. β' του ΚΠολΔ να παραπεμφθεί η υπόθεση για περαιτέρω εκδίκαση στο Τριμελές Εφετείο στο οποίο ως αρμόδιο δικαστήριο, έχουν ήδη υπαχθεί οι υποθέσεις του Πενταμελούς Εφετείου, που καταργήθηκε άρα και την προσβαλλόμενη απόφαση, αφού είναι δυνατή η συγκρότησή του από δικαστές διαφορετικούς από αυτούς, που εξέδωσαν την απόφαση αυτή, ενώ η αναιρεσίβλητη, που ηττήθηκε, πρέπει να καταδικαστεί στα δικαστικά έξοδα της αναιρεσείουσας, κατά το σχετικό νόμιμο αίτημα της τελευταίας, όπως ειδικότερα στο διατακτικό αναφέρεται (άρθρα 106, 176, 183, 191 παρ. 2 ΚΠολΔ). Επίσης, πρέπει να διαταχθεί κατά την παρ. 3 του άρθρου 495 ΚΠολΔ η απόδοση στην αναιρεσείουσα του παραβόλου που καταβλήθηκε από αυτή.

DECISION
ΓΙΑ ΤΟΥΣ ΛΟΓΟΥΣ ΑΥΤΟΥΣ Αναιρεί τη με αριθμό ...2018 απόφαση του Πενταμελούς Εφετείου Αθηνών. Παραπέμπει την υπόθεση για περαιτέρω εκδίκαση ενώπιον του Τριμελούς Εφετείου συντιθεμένου από άλλους δικαστές πλην αυτών που εξέδωσαν την αναιρούμενη απόφαση. Διατάσσει την επιστροφή του παραβόλου στην αναιρεσείουσα. Καταδικάζει την αναιρεσίβλητη στη πληρωμή των δικαστικών εξόδων της αναιρεσείουσας, την οποία ορίζει στο ποσό των τριών χιλιάδων (3.000) ευρώ. ΚΡΙΘΗΚΕ, αποφασίσθηκε στην Αθήνα, στις 27 Νοεμβρίου 2023.

LEGAL REFERENCES
Articles Referenced: άρθρο 242 παρ. 2, άρθρο 242 παρ.2, άρθρου 307 του ΚΠολΔ, άρθρου 13 παρ. 4, άρθρο 577 παρ.3, άρθρου 1 παρ. 1 του Ν. 1418/1984, άρθρου 2 εδ. α' του Ν. 1418/1984, άρθρου 14 του Ν. 2190/1994, άρθρο 2 παρ.1, άρθρο 377 παρ. 1, άρθρο 2, άρθρων 30, Άρθρο 30, άρθρο 6 παρ. 14, Άρθρο 34, άρθρου 36, Άρθρο 36, άρθρα 26, άρθρου 59, άρθρο 52, Άρθρο 26, άρθρο 17, Άρθρο 27, Άρθρο 28, Άρθρο 55, άρθρων 106, Άρθρο 106, Άρθρο 107, Άρθρο 123, άρθρο 107, άρθρο 123, άρθρο 30 παρ. 2 του ν. 3316/2005, άρθρου 30 του ν. 3316/2005, άρθρο 34 παρ. 1 του ν. 3316/2005, άρθρο 192 παρ. 2 του ν. 4412/2016, άρθρου 34, άρθρου 36 παρ. 1 του ν. 3316/2005, άρθρο 36, άρθρο 36 του ν. 3316/2005, άρθρου 559 αρ. 1, άρθρων 34, άρθρου 4, άρθρου 11, άρθρα 34, άρθρο 11 παρ. 11, άρθρο 3, άρθρου 559 αρ.1, άρθρου 219 παρ. 1, άρθρο 579 παρ 1, άρθρων 120, άρθρο 579 παρ. 1, άρθρου 559, άρθρο 580 παρ. 3 εδ. β' του ΚΠολΔ, άρθρα 106, άρθρου 495, άρθρο 242, άρθρου 307, άρθρου 13, άρθρο 577, άρθρου 1, άρθρου 2, άρθρου 14, άρθρο 377, άρθρο 6, άρθρο 30, άρθρου 30, άρθρο 34, άρθρο 192, άρθρο 11, άρθρου 219, άρθρο 579, άρθρων 34,36 του ν. 3316/2005, άρθρο 580
Article Codes: ΚΠολΔ
Law References: Ν.2190/1994|ν.4412/2016|ν.3316/2005|Ν.1418/1984
Total Articles Cited: 74

DATES MENTIONED: 20-2-2019|15-3-2017|18-7-2017|23-10-2008|16-8-1923|23-10-2023|27-11-2023|25-10-2024

SOURCE: https://areiospagos.gr/nomologia/apofaseis_DISPLAY.asp?cd=1GXTW9J27L4P8TQJ9KE1BXYPJTOHLO&apof=1570_2024&info=ΠΟΛΙΤΙΚΕΣ -  Α3